정조 13년 · 목
該曹啓言丁未戊申兩年京外孝烈別單前判書李在簡更爲修正以置而今己酉年京外孝烈報來人及因上言査啓臣與參判金魯淳前參議申思運齊會相議分等議于大臣如署經之例與丁未戊申孝烈人竝爲書入大臣議參差不同者亦依兩年例懸註以俟上裁而慶尙全羅兩道孝烈人抄啓中蔚山故士人柳震沃書以孫震沃光州束伍汝乫金戊申歲首抄啓中書以李汝乫金今年歲首抄啓中書以金汝乫金故別單中以初啓中李汝乫金書入而入啓文書事體不輕則姓字互換極涉不察戊申抄啓姑未回啓而今年歲首又爲抄啓朝家處分之前有此疊啓事體所在誠極未安請該道道臣竝推考允之○烈女旌閭別單南部故進士金聖迪妻李氏當其夫死之日同死同穴卽李氏之所已決抑而不發延至期後者蓋以葬地之不協窆禮之改行也及其更占吉地而遷庴之期在於戊子二月乃於前三朔仰藥自盡計其禮月以爲同窆之地也前判書李在簡議旌閭前參判趙尙鎭議給復前參議李喆模左議政李性源左議政蔡濟恭議旌閭南部故佐郞李亨達妻柳氏李君得暴疾歿柳氏矢以一死及其卜葬涓日乃引巾帨手自致命去夫死二十三日也寢傍得遺書屬私親言死生有命須以理寬抑又言新經夫喪殯斂棺槨不可重貽舅家憂須經略其送終之節以托之李在簡趙尙鎭議旌閭李喆模議給復李性源蔡濟恭議旌閭南部故學生任輔常妻閔氏歸于任未幾任生患暴下危劇其舅送人率來而已無及矣靷行下鄕後卽還本家其父方病泄委臥十餘日始得向減閔氏語其乳媪曰今親病少間吾可死矣出篋中藏木綿二襪一獻其父一獻于舅夜遂飮毒而死距任生之死纔二十餘日矣翌月葬以同穴李在簡趙尙鎭李喆模李性源蔡濟恭議旌閭長湍故士人柳澤明妻安氏其夫傷暑生疾竟至不救安氏以死自矢及其成服之日寄書親庭蓋其告訣之語旣殯之夕强進穀氣子女信之不疑暫爲假睡驚悟視之安氏不在傍蒼黃尋之則倚殯氣塞已無及矣迨其葬月同窆李在簡趙尙鎭議旌閭李喆模議給復李性源蔡濟恭議旌閭陽川故士人崔德徽妻洪氏德徽之死洪氏乘其房中無人內掛門銷暗吞鹽水從容就死李在簡趙尙鎭議旌閭李喆模議給復李性源蔡濟恭議旌閭楊根故士人柳聖中妻金氏其夫有疾終至屬纊之境金氏先自飮藥與其夫同死李在簡趙尙鎭李喆模李性源蔡濟恭議旌閭豊德故士人李泰恒妻任氏于歸之翌年其夫得疾奄忽則襲斂衣衾躬自照檢潛入其房從容飮藥而死李在簡趙尙鎭李喆模李性源蔡濟恭議旌閭果川故士人李霖妻金氏其夫嬰疾不起年甫二十二方霖之屬纊也金氏被髮自投於屋浚溪水命己垂絕蒼黃援溺移時回甦及其斂畢忽吞鍮箸自投軒下喉血淋漓己無及矣舅姑從其臨死之言同日殯殮同時就木李在簡趙尙鎭李喆模李性源蔡濟恭議旌閭開城府故通德郞孫景福妻梁氏其夫久以時疾沈淹自病之日勺水粒米必隨其夫之飮啖竟至不起梁氏因抱屍而哭屢至氣絕是日仰藥蒙被同死屍傍李在簡趙尙鎭議旌閭李喆模議給復李性源蔡濟恭議旌閭開城府故士人金國鼎妻王氏夫病沈重一飮一食與其夫同之及其夫死遂引衾被面向壁而臥呼之不應挽之不動塵垢滿面淚痕不乾如是六朔脅腋皆腐腰背生蛆竟至捐軀李在簡議旌閭趙尙鎭議食物李喆模議置之李性源蔡濟恭議旌閭和順故士人林濟祿妻尹氏懷孕九朔遭其夫喪以遺腹之故啜粥延活而初喪衣服三年不脫袒括顏髮亦不洗櫛終喪之過兒又三歲乃泣告舅姑曰兒能食食不乳可育遂蒙被覆面閉目緘口六日氣盡李在簡趙尙鎭李喆模李性源蔡濟恭議旌閭羅州故良人金道成妻崔召史夫得瘇疾沐浴祈禱自吮其瘇果得差效伊後夫死泣告舅姑曰已失所天盟以同殉絕穀將盡至卄餘日乘父母之出從容就死李在簡議旌閭趙尙鎭議給復李喆模李性源蔡濟恭議旌閭尙州故士人成煥烈妻鄭氏遭其夫喪及至終祥遺書寫帶飮藥自決書略曰我若死於三年之內則不惟幼穉之難保將使舅姑親檢子祭是可忍乎待喪畢始遂初志云李在簡議旌閭趙尙鎭李喆模議給復李性源蔡濟恭議旌閭居昌故學生愼最命妻閔氏其夫爲虎所囕閔氏赤身抱持夫脚轉到五里虎遂捨去乃身抱夫屍經夜返殯不食七日而自盡仍葬同穴李在簡趙尙鎭李喆模李性源蔡濟恭議旌閭晉州故士人河應霖妻李氏其夫疾劇泣訣曰妾當同歸願無悲也遭變之浚未嘗暫離殯側歠粥不梳三年如一日老舅菽水之供尤勤於夫在之日及舅之歿送終以禮又定後嗣飮藥自決於其夫喪餘之日前夕沐浴而言曰舅歿子長死無餘恨仍以手書遺子而死李在簡趙尙鎭議給復李喆模李性源蔡濟恭議旌閭仁同故經歷申光魯妻朴氏聞夫死京中欲自縊諸子防護未遂志至葬日之夜自結庭樹遺書訣老母又遺誡其子勉紹先業其言正其行烈李在簡趙尙鎭李喆模李性源蔡濟恭議旌閭比安故士人鄭柱國妻盧氏其夫暴疾不起作書納諸柩中曰吾非惜死欲終夫喪大祥日當見於地下强進粥飮其夫終喪之日飮藥自裁李在簡議旌閭趙尙鎭李喆模議給復李性源蔡濟恭議旌閭海州故士人金最浚妻趙氏其夫病死趙氏方有娠冀其生男及其解娩乃是女兒仍告其舅曰今又望絕一死從夫之外更無他意投於家前井中而死人皆不知惟所畜之狗從之衰號不離又當殯殮其狗繞殯悲號至窆不止李在簡趙尙鎭李喆模李性源蔡濟恭議旌閭旌善故良人全始觀妻李召史于歸數朔其夫溺水死李召史自投其夫所溺之水村人救而不死一日往其母家訣別而歸入室自縊而死李在簡趙尙鎭議旌閭李喆模議給復李性源蔡濟恭議旌閭春川故學生趙雲孫妻曺氏其夫病死卽以釵自刎賴長者救得不死復以小刀剌頸又服水銀鹽滷濱死者屢平居不出戶外不見天日其舅出宰欲捲往辭不就乘左右少間飮藥而歿李在簡李喆模李性源蔡濟恭議旌閭高城故學生崔鳳德妻朴氏早喪其夫二子皆幼撫兒而哭曰二子在乳先廟無托吾未敢死其後長子死次子克家移葬其父涓日始事朴氏夜操浴剪瓜梳髮改着嫁時萃服坐而縊死遺書戒子曰今汝旣長必改汝父之葬死就一壙卽吾宿願勿驚勿毀保汝身家李在簡趙尙鎭李喆模李性源蔡濟恭議旌閭高城故學生鄭三傑妻金氏其夫爲虎所囕金氏抱夫屍執虎尾抵死赶去至五六里虎捨其夫及噬金氏夫妻相枕而死李在簡趙尙鎭李喆模李性源蔡濟恭議旌閭鐵原故學生沈宅柱妻盧氏其夫病死九日不食猶不死乃遺書告訣于父母以刀自刎刀不深入遂再刎而歿李在簡趙尙鎭議旌閭李喆模議給復李性源蔡濟恭議旌閭富寧故校生金龍瑞妻朴氏其夫病疽不起朴氏泣告舅姑曰結髮以後矢以死生相隨幽明之間不可相負郞君疽汁所染之衣白場皮封之紙九原相從二物爲信及至成服日潛自縊死李在簡趙尙鎭李喆模李性源蔡濟恭議旌閭咸興鄕人鄭昌郁妻任氏昌郁遘疾危篤幾至屬纊任氏叩首叫天願以身代潛入後房飮毒自盡少間昌郁忽欠伸噓氣仍尋生路李在簡趙尙鎭議旌閭李喆模議給復李性源蔡濟恭議旌閭軍威故士人洪祐國妻李氏其夫遘厲而死三年執喪一遵禮制及季叔有室泣語人曰季叔有室姑可奉養薄命險釁不死何待決意自裁懷刃而傍人救之赴水而養女挽之如是者三遭後托以觀漲出前川養女隨之及到川邊忽投之水中女赴救遂幷命李在簡議置之趙尙鎭李喆模議給復李性源蔡濟恭議旌閭東萊故士人朴仁伯妻鄭氏遭其夫喪葬前三日告訣于其姑曰初欲同歸於夫死之日而但念家貧歲荒甘旨之供非吾則難繼故八朔苟延欲以少伸家夫未盡之孝矣今則秋事登熟可遂同穴之願仍仰藥而逝李在簡議旌閭趙尙鎭議給復前參議申思運議置之李性源蔡濟恭議旌閭蔚山故閑良李三孫妻朴氏其夫嬰疾沈綿朴氏絕粒禱天願以身代及其死也乃於成服日飮藥自盡判書鄭昌順參判金魯淳議旌閭申思運議置之李性源蔡濟恭議旌閭南部故及第李漢箕妻閔氏漢箕病死決意下從殯殮之夕入寢所忽有咯咯之聲家人驚視幾至難救傍有醎毒一囊始知其仰藥以湯灌之鷄鳴堇甦第三日乘夜結項爲婢屬驚救及其小祥之月全却食飮一日使人梳頭洗面及手足囑後事甚悉而皐復篋有二書上其姑與母者也又見其衣帶中有毒藥一封鄭昌順金魯淳議旌閭申思運議置之李性源蔡濟恭議旌閭西部故學生朴麟德妻安氏麟德嬰疾五朔一直危谻家無婢僕日夜扶將嚴冬深夜獨立庭中禱天願代竟不起安氏襲斂衣服手自裁縫饋奠酒饌躬致精備自成服日飮食全却如是者三四月翛然而逝鄭昌順議旌閭金魯淳議給復申思運議置之李性源蔡濟恭議旌閭騼州士人金益材妻鄭氏遭其夫喪決意下從其舅慰諭曰汝幸有一孤兒汝若自裁兒將不保吾祀絕矣何忍爲不孝欲成一節耶鄭氏自是抑情及至終制其兒患痘而夭自此日絕粒從容就死鄭昌順金魯淳議旌閭申思運議置之李性源蔡濟恭議旌閭西部故學生李復烈妻鄭氏其夫早卒時有娠月滿哭泣如禮及分娩乃女也卽日告訣于夫家季父曰遭變以後忍至今日者有待於腹中今所擧無用物也有家姪家事可托吾命決矣委父多端慰解默而不答後一日家人訝其晏起關戶視之僵臥血中銀釵插在吭間己至不救鄭昌順金魯淳議旌閭申思運議置之李性源蔡濟恭議旌閭烈女食物別單陽川士人沈奎永妻羅氏其夫得怪疾數朔沈重將至死境割股以進微有動靜又割進供竟得其效不得行步或出入緣壁終至跛躃之境鄭昌順金魯淳議食物申思運議置之李性源蔡濟恭議食物孝子給復別單原州良人尹長金大虎夜囕其父長金盡力打虎虎噬其腰脅其母見夫若子俱被囕手扼虎頭口咬虎耳虎又囕其母長金奮起大呼摶虎殪之刳肝嚼血以復父讎負其母而歸李在簡議給復趙尙鎭議食物李喆模議置之李性源蔡濟恭議給復孝子食物別單博川士人金敬祚其父病谻及其將絕斷指灌口得延三日之命遭喪之後雖虐雪暴雨不廢省墓及其母喪廬墓六年蓋以父喪時以母病不得居墓故也自喪父母以後至令二十餘年不食珍味李在簡趙尙鎭李喆模李性源蔡濟恭議食物公州幼學李德躋年甫九歲丁父喪哀毀踰節母嘗疾病思雉炙適有兩雉來庭抱歸以供及長艱備三百銅置母箱中每日隨縮隨充三十年無間丁其母憂不與婦人面三年父喪回甲服追喪涕泣如袒括之日李在簡議食物趙尙鎭李喆模議給復李性源蔡濟恭議食物密陽士人金夏鼎及妻朴氏其母髮腫夫妻吮䑛得效醫言蔘劑當用夢有神人來告蔘處果得一莖用之得效鄭昌順金魯淳議食物申思運議置之李性源蔡濟恭議食物安義士人鄭宲父母之病或吮而獲差完或嘗糞而驗苦歇漸至危谻祝天願代逮其屬纊斷指灌血兩喪廬墓六年啜粥哀毀鄭昌順金魯淳議食物申思運議置之李性源蔡濟恭議食物宜寧士人朴昌淑母病欲㗖江魚急往江頭仰天呼哭鯉魚躍出至有目擊呈官之擧母沒後居廬三年鄭昌順金魯淳議食物申思運議置之李性源蔡濟恭議食物○孝婦給復別單春川士人韓啓宇妻李氏狂賊殺其義父直向李氏之姑刺其背又刺䐉後李氏挺身冒刃翼蔽其姑賊以劍擊李氏之額李氏奪其刃而姑婦俱不死李在簡趙尙鎭議食物李喆模李性源蔡濟恭議給復命施食物之典節婦別單玉果故妓玉花年十五爲故縣監權卨所畜卨遞歸身死小祥日着男服藏利刀以防强暴待步七百里參哭而歸大祥亦如之家人勸其改節則洗其兩耳雖同氣之間不與同席明其有別李在簡趙尙鎭李喆模李性源議食物蔡濟恭議給復命施食物之典安城良人李光亨女魯郞磨里年近二十父母方爲之擇壻隣居總角李貴同稱以曾有潛奸此女若出嫁他人則新郞吾必刺殺不然則乘夜衝火云光亨之女痛汚辱之加身一死之計已決一朝飮毒竟至捐命李在簡議旌閭趙尙鎭李喆模議給復李性源議置之蔡濟恭議給復命施給復之典龍仁良人元載福妻丁召史喪夫後苦守貞節洞內巫女士今與鱞夫李東佑乘夜作黨欲爲劫奪爲丁召史從兄弟輩所發覺叱打不敢生意其後士今之夫鄭大京右袒其妻之被打惹鬧侵辱丁召史宿冤新憤一時激起飮鹽水自裁李在簡議旌閭趙尙鎭議給復李喆模議旌閭李性源議給復蔡濟恭議旌閭命施給復之典孝婦別單橫城幼學崔海柱妻鄭氏虎入屋中囕其舅而去追至逬入虎前罵虎不絕遂得全屍而歸李在簡議給復趙尙鎭議食物李喆模議給復李性源議食物蔡濟恭議給復命施食物之典鐵原幼學安相國妻李氏其舅思鶉炙殺鷄雛而涕泣隣人問故答曰思鶉不得以鷄代鶉是親老而謾之也是以泣言未己忽三鶉飛落因以進之李在簡趙尙鎭李喆模李性源議置之蔡濟恭議食物命從多議麻田士人朴聚奎妻李氏之家失火其舅與夫適出只有乳兒無計撲滅不顧其兒抱其夫家四代神主而出顚仆於烈熖中幷兒而死李在簡趙尙鎭李喆模李性源議給復蔡濟恭議旌閭命從多議龍仁良人金得福妻李召史其舅偶罹重病朝夕嘗糞慮其必死忽有僧人乞飯問其舅病指用人蔘曰此草異於凡草云而去李召史躬往大華山吞聲悲訴一莖人蔘隱暎巖下採歸煎進乃成完人李在簡議置之趙尙鎭議食物李喆模議給復李性源議食物蔡濟恭議給復命從判堂議公州僉知朴得善妻李召史其舅積年痼疾臥起須人奉養扶救益殫其誠及其病篤斫指灌口得延二十餘日之命鄭昌順議食物金魯淳議給復申思運李性源議置之蔡濟恭議給復命施食物之典竝敎以依名下判付施行孝女別單軍威故士人洪祐國妻李氏孝養舅姑禮事所天夫遘癘而死叫叩絕粒久而回甦黽勉自抑三年執喪一遵禮制及季叔有室稚女夭死輒泣語人曰季叔有室姑可奉養簿命險釁不死何待遂決意自裁懷刃而傍人救之赴水而養女挽之如是者三遭後托以觀漲出前川養女隨之及到川邊忽投之水中養女赴救遂幷命李在簡議置之趙尙鎭李喆模議給復李性源議置之蔡濟恭議旌閭敎曰死於烈多死於孝少倉卒捨命易從容就義難母女幷命極爲慘惻母非從容就義女非死於孝乎左相置之之論右相旌閭之議各有所見大抵母女之烈與孝誠卓絕令地方官表其水擯使邑人之往來觀者知所咨嗟稱獎○孝子別單西部故都監砲手任壽萬其父病谻刺手灌口移時復生越三日終至不救則攀擗號哭將至滅性母病危篤潛斫手指截爲兩端注于口血盡氣通更延八年之壽其母奄忽居喪擗踊一如父喪纔過小朞往省墳塋終日號哭添病而歸竟至不救隣里皆感之名其洞曰孝子洞稱其子曰孝子兒李在簡議旌閭趙尙鎭李喆模李性源蔡濟恭竝議給復開城府故士人李益埰其父有病湯丸食物躬親爲之及喪勺水不入口屢絕方甦廬于墓側不避風兩淚盡眼枯幾至閉明又遭母憂廬墓之節一依前喪三年啜素毀瘠不能自全露居濕處不就房屋者六年氣血澌竭病己痼矣屛居山下閉門自守以終年李在簡議贈職趙尙鎭議給復李喆模議贈職李性源議置之蔡濟恭議給復中部閑良金斗璧事母至孝供奉溫凊無不殫誠其子尙鉉亦有大孝其母有疾焚香祝天願以身代及喪哀毀踰制因以成疾而死李在簡趙尙鎭李喆模李性源議置之蔡濟恭議食物信川禁衛軍韓辰文其老祖父病蟄謂辰文曰吾有食肉之慮言汝父母云辰文以八歲穉兒直刺家猪烹進其祖飽食病差其母趙召史得病幾殞命辰文斫指注血又得蘇完李在簡趙尙鎭議食物李喆模議給復李性源議置之蔡濟恭議給復長連校生劉德鳳其母病重訪醫未邊而奄然殞絕德鳳大聲叩地以斫刀斷其左手出血一盞灌其母口食頃欠伸仍爲蘇完李在簡趙尙鎭議食物李喆模議給復李性源議食物蔡濟恭議給復任實良人全斗永其父有病嘗糞而驗其谻歇及遭喪不啜糜粥哀毀骨立結廬墓側晨昏拜哭又遭母喪號擗守墓一如前喪其妻病篤終不往見病亦尋愈李在簡議食物趙尙鎭議置之李喆模議食物李性源議置之蔡濟恭議食物靈巖進士愼師俊父病閱歲畵夜衣不解帶斫指注血割肉灸進得差效及夫丁憂哀毀踰制日省墓側未嘗廢焉每當忌日祭需親自看檢器皿躬自洗滌李在簡趙尙鎭議食物李喆模議給復李性源議置之蔡濟恭議給復光州束伍軍李乫金其父病谻斫手灌口以延三日之命居喪擗踊暗合禮制其父嗜飮行有酒債故買傭盡償死後猶慮宿債更問諸肆而報之李在簡趙尙鎭議食物李喆模議給復李性源議置之蔡濟恭議給復咸陽故士人林運年纔九歲父病彌篤久未梳頭蝨蕃成瘡運塗油己頭聯臥父枕使蝨移去父常病腫口吮膿汁及遭父喪哀毀踰制廬墓三年虎常來守如家畜爲手植松楸樵童相戒勿伐曰此林孝子之手植李在簡趙尙鎭李喆模李性源議旌閭蔡濟恭議贈職宜寧幼學許瑜年甫十九母病沈綿泣血禱天割左腿灸進病忽有減其妻姜氏知有感應潛入閨中割腿取肉而次灸進病遂快安李在簡趙尙鎭李喆模議食物李性源議置之蔡濟恭議食物永川驛吏朴汝泰其母死傷其父鱞居不寢其私室者十餘年遭父喪將葬㩴頭髮捆屢以給輿䘚葬畢不忍歸仆哭墓前三日村人感之爲結幕處之朝夕拜哭着膝處成坎三年已過猶不歸家竟死於廬其子信貞踵父孝生事葬祭盡其誠居廬十載尙不歸家丙申國恤赴哭闕下及因山負土肋役李在簡趙尙鎭李喆模議給復李性源議食物蔡濟恭議給復肅川軍人李克林年甫九歲其母病重斷指灌口及年長追喪居墓朝夕哭泣及遭父喪居墓禮節一如母喪事繼母孝誠益篤李在簡議食物趙尙鎭議置之李喆模議食物李性源議置之蔡濟恭議食物公州折衝盧栒父死歠粥三年幾至滅性母病沈篤七年衣不解帶母夜沐浴禱天日嘗糞驗其谻歇及母死廬墓泣血一如父喪服闋後間日省墓哀號三周孺墓如居喪時雖祁寒盛暑糸嘗或廢李在簡趙尙鎭李喆模李性源議置之蔡濟恭議檢後西部故通德郞黃杺兩親服菌羹一時中毒氣塞脈絕杺至誠處禱少頃吐出毒菌卽得回甦戊午夏其父病劇割指灌口得延一日之壽及遭禍變哀動隣里嚴冬守廬手足皸坼鼻頰膿浮人不忍見之偏母病谻嘗糞驗其症沐浴禱天願以身代醫云用鰻魚則有效時値氷凍求之不得垂泣罔措隣人適得而獻之鄭昌順議置之金魯淳議贈職申思運李性源議置之蔡濟恭議贈職南部安豊君怺考恩昌君疾革所手出血以進及郡夫人疾時値嚴冬而沭浴露身禱天乞以身代及丁憂年已衰而執哀踰節日必晨起謁廟而其容有戚忌之月必齋宿物之時新不薦不先以口鄭昌順金魯淳申思運李性源議置之蔡濟恭議旌閭故處士李有恒壬辰之亂扶老避寇路遇劫掠翼蔽兩親願以身代身柀百創攅手悲號賊徒感而舍之及遭巨創淚輒成血庭有一桃樹父所手種者就樹下失聲號慟因以氣塞轉輾凘綴終不起鄭昌順議置之金魯淳議給復申思運議置之李性源議旌閭蔡濟恭議置之義州故鄕吏李百良自幼得異味則必進父母其母病谻嘗糞驗甘苦祈山禱天而獲瘳母歿居廬三年老父嘗患腫吮膿快完及遭父喪年過六十而居喪之節一如母喪服閔後有語及父母涕淚滿面隣人之親於父母者必進酒肴以寓感慕鄭昌順金魯淳議食物申思運李性源議置之蔡濟恭議給復大丘故翊贊崔興遠三歲見母乳腫不復吮乳及長遭父喪克遵家禮而晨謁桐廟雖老不廢每當風雨雷電必正衣冠立廟內雖深夜亦如之母病晝夜侍側躬檢烹餁進必盥手隆寒深夜少無倦意及其居憂廬墓三年曾因道啓繡薦至承徵召之命年及大耋例陞通政之資鄭昌順金魯淳議贈職申思運李性源議置之蔡濟恭議旌閭漆原故良人金承樂以海陬不學之珉能盡事親之節生而殫誠養志病則嘗糞祝天及遭父喪啜粥居廬氣毀骨立忽火延殯幕父柩將焚承樂超入火中以身翼蔽竟至抱柩而死子屍成灰父櫬遂全鄭昌順議給復金魯淳議食物申思運李性源議置之蔡濟恭議旌閭晉州故士人曹天弼九歲喪父與弟良弼居廬母病朝夕嘗糞及喪居廬一如父喪丙申國恤三年不食珍味朔望向北拜哭鄭昌順金魯淳議給復申思運李性源議置之蔡濟恭議贈職尙州故通德郞趙大胤一夜四五起以察親候便否嘗有親病涕泣禱天夢一醫來言曰此肺病細辛湯最良云一試卽效及喪哀毀踰制逐日省墓旣老築室先壠晨興拜廟一如定省曾於親劑用堯枝水見效終身不踐堯枝親坐臥處必虛其席不敢當坐鄭昌順議置之金魯淳議給復申思運李性源議置之蔡濟恭議給復固城故士人丁昌來其父遘癘斷指灌血賴延時日父歿未幾母病又谻更斫他指回甦一夜及其喪也三載居廬哀毀骨立鄭昌順議置之金魯淳議食物申思運李性源議置之蔡濟恭議給復全州禁衛軍蘇蟾每當上番之時預辧酒饌托其妻而去使之供三朔甘毳之養其父素癖雜技負債殆近百緡而蟾斥賣田土沒數報償丁未冬其父病沈重蟾裂指出血以灌僅得回甦思食鱉而時値隆冬不可得奔走號泣仰天祝手忽有大鱉出於路左以供其饌且奉繼母務盡子道鄭昌順議置之金魯淳議給復申思運李性源議置之蔡濟恭議給復羅州士人羅學說子仁童年十四岳童年十二其母有病仁童斫指少有回甦之漸岳童又割其指兩兒迭相灌血仍得差效其後母病人重兩兒更斫他指灌血得效鄭昌順議食物金魯淳議給復申思運李性源議置之蔡濟恭議給復海州幼學李聖範聖彬家貧無養兄弟迭負其母轉輾行乞隨得隨供採薪溫堗釣魚備飧用餘則換諸隣里得以細木悉爲其母衣資母病甚劇思食石榴聖彬周求到京袖榴還家以蜜和進病勢少愈居數日竟不起哭泣之哀動人初終之節備禮兄弟居廬以終三年鄭昌順金魯淳議竝食物申思運李性源議竝置之蔡濟恭議竝給復洪州故學生鄭時安其母病劇抽刀割股血少則再劃其上以血和藥而進仍遭母艱繼丁父憂益自過哀幾至滅性服闋而終鄭昌順議贈職金魯淳議給復申思運李性源議置之蔡濟恭議給復春川故幼學李沃七歲遭父喪其母欲從則號泣寬譬不離母側母病瘇口吮療毒病服舌䑛復明患癘思雉上下山谿焦泣求之忽有狗銜雉而來隣家失火火及其父旌門抱門哭擗風忽反火其他居喪奉祭之節動合古人鄭昌順金魯淳議給復申思運李性源議置之蔡濟恭議贈職高城貢生張鳳九其父當冬病重醫云宜施蛇劑祝天泣求雪上忽得白蛇且斷指注血以延十日之命鄭昌順議置之金魯淳議食物申思運李性源議置之蔡濟恭議食物廣州私奴李福實自幼至長事父母動合禮節其父母之死斂葬之誠哭泣之哀莫不欽歎朝夕省墓不廢風雨一日有虎當前泣誡而免有篤老上典無子女精構別堂以奉無異事父母又立柌宇以祀上典家廟悶其無後求嗣於上典近族中協治產業能成家道鄭昌順議免賤金魯淳議食物申思運李性源議置之蔡濟恭議生則給復死當旌閭開城府故出身金命逸其父病革沭浴禱天斷指進血乃得半日之甦旣喪勺水不入口旣葬負莎葺塋廣植松楸躬汲以灌其柤母之病疽吮膿得瘳患瘧誦經遂愈遭其喪而執喪諸節一如前喪其祀考妣則齋日奉覽其言行錄竟夕哽咽祭畢上墓哀號及其周申往墳菴朝夕拜墓六年未嘗變改鄭昌順金魯淳議給復申思運李性源議置之蔡濟恭議給復咸陽故士人河元龍母病危篤嘗糞驗症斫指灌口能延數年之壽其父晚得風病轉側須人十有餘年起居坐臥朝夕飮食曁大小便受出之節擧皆替當須曳不離鄭昌順議置之金魯淳議給復申思運李性源議置之蔡濟恭議旌閭全州士人陸震機其父小便不通症勢危劇躬自吮之父喪攀號擗踊哀毀盡禮母病痢聞鳩肉爲當劑處誠禱天鳩自八室及喪面多屍汁以舌䑛之鄭昌順議置之金魯淳議食物申思運李性源議置之蔡濟恭議旌閭扶安故士人李翼張父病祝天願以身代嘗糞甘苦及其遭喪不避寒暑伏於殯側執喪逾制三年居廬其母病疽吮之得效後又遘疾血指灌口以甦幾絕之命旣喪居廬亦如前喪鄭昌順議置之金魯淳議旌閭申思運議置之李性源議旌閭蔡濟恭議贈職烈女別單中部故主簿安思一妻秦氏夫嬰奇疾竭誠救護殆非人理所堪及其歿手縫衣衾以卒含殮與子女訣閉口絕穀九日乃絕李在簡趙尙鎭李喆模議給復李性源議置之蔡濟恭議給復東部故出身金錫祥妻朴氏其夫屢月沈疾竭力藥治禱天乞代命竟至不救勺水不入口初終諸具必親看檢賣衣裳備祭需不離屍側舅姑涕泣勸粥則收淚對曰旣有媤叔可以終養因閉服不復言絕食九日而死李在簡趙尙鎭李喆模議給復李性源議置之蔡濟恭議旌閭古阜故良人鄭永孫妻金召史早歲寡居勵志守節園後采薪兩乳露出爲隣漢所戲歸家磨鎌曰爲人所汚割去兩乳吾心可安夫死之日不得同死舅姑俱存故也今被汚辱不如從所天於地下矣飮藥自處李在簡議給復趙尙鎭議置之李喆挩議給復李性源議置之蔡濟恭議給復靈巖故良人趙道明妻許召史其夫病毒盡誠救護終至不救則掩衾委席三虞日强起着服躬自酹酌仍歸寢所遂勺水不近口仍以自盡李在簡趙尙鎭議置之李喆模議給復李性源議置之蔡濟恭議給復碧潼故士人金釆烈妻閔氏其夫病死欲自決而緣於腹子之臨月忍過七日果生男子夫喪纔畢兒以疹疫夭閔氏哭曰吾所不死只爲此兒兒今死矣吾可從夫翌日潛飮鹽滷死於其夫墓前李在簡趙尙鎭議置之李喆模議給復李性源議置之蔡濟恭議給復春川故學生趙雲卿妻呂氏十八夫歿三服毒爲家人救活以碎針一握裹菜吞之幾殊纔甦其姑援理解之對曰尊姑與家君在不復以慽容見焉其姑疾甚嘗糞血指及遭姑喪斂殯莫饋之節各盡情禮旣葬以夫歿之日飮藥而死李在簡李喆模議旌閭李性源議置之蔡濟恭議旌閭安州故兵營吏金重玉妻申召史其夫死晝夜哀慟禫祭翌日泣曰夫死而未卽同穴居喪無人之故今過大祥不死何爲仍飮毒而死李在簡議旌閭趙尙鎭李喆模議給復李性源議置之蔡濟恭議給復廣州故學生李基斗妻南氏夫得奇疾踰歲竭誠救護夜輒禱天願以身代及夫歿殯斂諸節躬自裁縫朝夕饋奠必致精潔常處一室不見傍人甫葬卽貽書訣於其父飮毒而死鄭昌順金魯淳議旌閭申思運李性源議置之蔡濟恭議旌閭豊德故士人申思天妻馬氏其夫有疾至於難醫廣問卜術則代命然後可得生路云馬氏曰如得代命死亦無憾投井而死鄭昌順金魯淳議給復申思運李性源議置之蔡濟恭議給復韓山私婢德梅事主盡誠擔當家事撫養幼穉及長以其有功無贖放良則鋤賃傭雇以事其夫夫死過葬遂飮藥捐生鄭昌順議給復金魯淳申思運李性源議置之蔡濟恭議給復大興故士人成國鎭後妻趙氏夫有七歲無母兒而敎導撫養無異已出擧家遘癘夫病繼劇獨自焦煎願以身代及至難醫謂其舅姑曰成就一兒以保門戶斂屍纔畢飮鹽液而死鄭昌順議置之金魯淳議食物申思運李性源議置之蔡濟恭議給復永川故士人趙光烈妻柳氏于歸八朔其夫短命含哀忍痛寬譬舅姑旣擇葬日請立後嗣仰藥自盡臨終告其叔母以遂同穴之願鄭昌順議旌閭金魯淳議給復申思運李性源議置之蔡濟恭議旌閭醴泉故士人權箕彥妻權氏其夫爲虎所囕投之牕外仍欲攫去權氏急跳出一手把其夫一手摶其虎且哭且喝願以身代虎竟囕婦而去夫遂得免死鄭昌順議給復金魯淳議旌閭申思運李性源議置之蔡濟恭議旌閭綾州下吏孫鳳瞻妻曹召史其夫上京遘癘而死返屍之日迎入室中獨自解斂復以新衣乃請親戚使之斂木將窆之日以二子托於其姑母仍往其夫葬所服毒而死鄭昌順議旌閭金魯淳議給復申思運李性源議置之蔡濟恭議旌閭星州故士人李克明妻宋氏其夫沈疾至誠救護報恩地有名醫五邀不至雪夜率一婢男服徒步涉險邀來及疾殊斫指灌血一指無敎斫二指至竝斫五指更斫右手二指終無敎就屍側服毒藥一椀以手掩口不受藥救曰此外堂也强起入內而死鄭昌順議旌閭金魯淳議給復申思運李性源議置之蔡濟恭議旌閭善山士人孔胤洙妻金氏成婚數月聞夫病劇卽往夫家藥餌粥飮無不親執三年如一日病谻氣塞手足俱冷金氏知其已死從容入房飮藥而死命絕不移時其夫忽甦人謂金氏之至誠格天以身贖夫云鄭昌順議旌閭金魯淳議給復申思運李性源議置之蔡濟恭議旌閭尙州故士人蔡汲妻申氏喪夫之翌年秋夕設祭於夫墓就夫黨告訣曰今祠宇旣營嗣子稍長志事已畢吾之衣箱中有男衫腰帶足巾各一將欲歸獻于舅姑及君子吾死之後以此置斂中改着新備衣裳正臥飮藥自盡鄭昌順議給復金魯淳議旌閭申思運李性源議置之蔡濟恭議旌閭善山故士人金載會妻李氏其夫溺死於水而哀不外形親執送終及聞親母喪飮藥垂絕家人覺得救甦及終祥之日潛往墳所哀號括塚瓜甲盡落血染墓草家人隨血而尋屍罥沙觜卽夫死處也鄭昌順金魯淳議旌閭申思運李性源議置之蔡濟恭議旌閭原州業武孫快成妻高召史生而母死其再從叔收養未嫁其叔又死三年食素無異親喪及歸孫家其夫病死手裁衣衾務盡精密至屍柩出殯從容縊死鄭昌順議給復金魯淳議食物申思運李性源議置之蔡濟恭議旌閭寧越故學生睦致中妻嚴氏喪其夫自刺其頸賴家人救之而甦及葬日潛嚥毒藥而絕鄭昌順金魯淳議旌閭申思運李性源議置之蔡濟恭議旌閭旌善貢生高志屹妻金召史其夫病草血指灌口得延數日死則不食七日自盡鄭昌順議置之金魯淳議食物申思運李性源議置之蔡濟恭議給復開城府故士人全命始妻李氏夫得奇疾將死送終衣服手自裁縫殯斂旣終潛飮毒藥舅姑驚救而甦及葬之日飮藥幾絕又不得成其志自是之後委身枕度不見天日乘隙自縊於其夫神座前鄭昌順議置之金魯淳議食物申思運李性源議置之蔡濟恭議旌閭靈光故士人林擇基妻李氏其夫有疾齋沭禱天願以身代及其病革遂決下殉葬後三日作書訣于舅姑與兄弟遂於終虞之日從容自盡鄭昌順議置之金魯淳議食物申思運李性源議置之蔡濟恭議旌閭高陽總戎軍朴惡發妻徐召史其夫死斂殯之際極盡其哀屍出之日送于門外不顧三歲之稚子飮滷自處鄭昌順金魯淳議給復申思運李性源議置之蔡濟恭議旌閭聞慶故士人鄭渭妻申氏自幼時誠李已著父病沭浴禱天乃得瘳其舅病風晝夜扶護三年如一日舅歿其夫哀毀罹疾嘗糞斷指終至不起手縫衣衾親自斂襲乃於掩土前一日自縊而死鄭昌順議置之金魯淳議旌閭申思運李性源議置之蔡濟恭議旌閭南海故通政李始彬妻鄭氏夫死之後哀毀愈節値初朞語其子曰至今遲待憫汝無嗣婦今有娠常事已過盍於此日決死遂飮藥而死鄭昌順議置之金魯淳議食物申思運議置之李性源議旌閭蔡濟恭議置之敎曰竝從多議施行其中多寡相均有難的決處原別單更爲付籤具由草記則當於名下措辭區別處分○孝子置之別單西部故折衝金仁聖北部故學生金百純南部故別提李旭祥南部故正言崔道文大丘故良人黃漢淸尙州故處士金熙益星州故學生徐弼元高城故學生崔致日洪州故通德郞金敎行靈光故士人李馝遠寶城故同知金延年瑞興故進士李之晢端川士人金宅基嘉山故學生金厦柱鐵山故學生鄭致堯原州故士人簡萬胄金川良人李大成新溪故同知李元素沃川故進士郭守熀文義故處士吳尙健子振澤孫鼎基報恩故學生兪彥億昌寧故通德郞成大乙昌寧故士人朴震翰淳昌故處士金俊賢潭陽故士人權得誼同福故士人丁致業南平故士人徐應祖井邑故生員柳惺積城故士人崔相堯長湍士人沈公濟北部故學生趙鎰故徵士宋廷耆故正郞李翂翂子晚亨故孝子柳懋西部出身全大甲故學生趙正夏晉州故士人鄭相元仁同故進士張瑠咸昌故士人申光厚醴泉故鄕吏魯周勛咸安故士人李漢楫錦山故士人吉昌擧海州故奉事安處仁韓山故學生李混洪州故學生李德益其弚德敏忠州故趙東晢故學生洪致範故士人鄭碩章故士人全白雲公州故處士愼維天長城閑良洪善昌潭陽忠義李景祿靈光故學生李萬成長水故學生崔應文高敞故士人金大呂同福故學生金興兊延安故學生張性中安山故學生柳慶種衿川故學生李晉煥公州故學生閔彦洙槐山故水使申命尹尼城故孝子朴尙文子壽岡孫始赫德山故士人李後發全義幼學李培吉龍岡金泰善江東士人李文奎殷栗士人金粹慶仲慶美慶三兄弚長城故處士金羲瑞孝婦置之別單韓山士人李益模妻兪氏木川幼學沈厚鎭祖母朴氏果川元重煥妻李氏公州故學生閔彦洙妻朴氏長鬐故良人鄭斗文妻金召史烈女置之別單韓山故學生權援妻朴氏鳳山故士人李輔殷妻姜氏蔚山故士人柳震沃妻蔣氏廣州故處士權復興妻柳氏西部故通德郞李絧妻柳氏江華前別將朴尙燁妻田氏○該曹啓言本曹孝烈別單依判付從多議捧傳旨施行其中贈職旌閭給復食物等諸般恩典中僉議不同者事係恩賞有非自下擅便者亦於原別單中抄出付籤以俟上裁敎曰依書下令政院捧傳旨而死於烈者誠孝卓異者拘於收議多寡或有幷與食物而置之者此則因一時收議竟至泯沒不但有乖褒奬之典亦有違於核實之政卿其更就原別單置之秩考閱此等之類施以食物或給復間具意見名下付籤以入○孝烈別單名下判付晉州曹天弼良弼洪州鄭時安春川李沃開城府秦益埰命施贈職之典漆原金承樂命特爲旌閭海州李聖範聖彬命施給復之典信川韓辰文靈巖愼師俊光州李汝乫金羅州羅仁童岳童命施食物之典大丘崔興遠廣州李福實扶安李翼張命依右相議永川趙光愈妻柳氏醴泉權箕彦妻權氏綾州孫鳳瞻妻曹召史星州李克明妻宋氏善山孔胤洙妻金氏尙州蔡汲妻申氏命從多議原州孫快成妻高召史高陽朴惡發妻徐召史命依右相議○該曹啓言當初別單以大臣議歸重故左右相議俱爲置之者皆置於置之之秩而今依批旨內辭意更於原別單中本曹三堂議俱爲請褒者施以給復兩堂請褒而一堂請置者施以食物從多議區別付籤以入敎以依名下書出令政院捧傳旨○孝烈置之別單付籤秩西部金仁聖其繼母病癘闔家皆避而獨守救護竟得蘇健其父母之病堇也汚穢之衾身自洗濯其窆葬也運土之簣等墳之鍤竝皆躮執前後居瘠者殆六稔未嘗露齒以語年邁六十逢生母蓋棺周甲之年往守其墓三年哭擗一如初喪李在簡議給復趙尙鎭議置之李喆模議給復李性源蔡濟恭議置之尙州故處士金熙普自在孩提誠孝根天其母有病飢不吮乳至五六歲父母笞之則輒泣而笑笑而泣或怪問之答曰杖痛故泣喜敎故笑母嘗患阿睹一眸失明竭誠試藥厥疾乃瘳母死三年不食菜果日省塋域寒暑不廢父死又如之遂不勝喪而死李在簡趙尙鎭議旌間李喆模議給復李性源蔡濟恭議置之敎以雖曰毀性誠孝可感特爲贈職洪州金敎行七歲本生母疾革竭誠救護母死哀毀如成人常書母字貼之壁跪坐流涕其後母人耋患癰至於危境而吮膿得生本生父病血指嘗糞號泣禱天竟得回甦及父死泣血三年幾至滅性逐日上墓號擗不以風雨寒暑廢之李在簡議贈職趙尙鎭議給復李喆模議旌閭李性源蔡濟恭議置之敎以孝根天性而自兒時如是卓然特爲贈職寶城金延年自在孩提能知愛親及長克盡其誠而母病䂨指及喪啜粥三年七十八遭父喪苫塊▣粥如少壯時隆冬盛暑不廢省墓每當忌日自其朔不食酒食享年九十四李在簡議贈職趙尙鎭李喆模議給復李性源蔡濟恭議置之敎以可謂終身慕特贈京兆尹瑞興李之晢其母病脹醫者曰蠎油可治云時當仲冬積雪深尺乃設卓禱天願以身代大蠎忽出於庭邊捉而煎塗見效其後母疾又革䂨指滴口能延幾殊之命及其遭艱三年泣血人不見矧李在簡議給復趙尙鎭議食物李喆模議贈職李性源蔡濟恭議置之端川金宅基其父中年廢盲又成風痺而日夜扶持如是六年其父冬求薺菜卽掃雪採供又嗜黃魚膾或釣或綱未嘗一日不進病終不起擗踊嘔血頓絕乃甦旣葬襄麻不脫啜粥終喪幾至滅性李在簡議贈職趙尙鎭議給復李喆模議贈職李性源蔡濟恭議置之報恩兪彥億母病嘗糞騐症母欲食生魚遠出求買路傍水滙氷泮銀鱗自出捕得以供病漸危劇裂指灌血者再及其父病三次裂指兩手殆無完指啜粥廬舍一如前喪墓堦當膝成坎草枯李在簡議置之趙尙鎭李喆模議贈職李性源蔡濟恭議置之敎以特給食物昌寧成大乙奉母至孝家貧井遠念母躬汲掘井得泉母遘奇疾晝夜救護乃得差瘳母思雉炙四求不得入山號泣一雉忽止於前遂取以供年十七遭母喪三年居廬哀毀過制及長成孺慕不襄居家兄弟友愛居鄕隣里觀感李在簡議贈職趙尙鎭議食物李喆模議給復李性源蔡濟恭議置之敎以先給食物木川沈厚鎭祖母朴氏奉養舅姑誠孝純至姑病醫云煮鳩入藥則病可愈忽有飛鳩入其廬掩取試藥卽日乃瘳姑又病劇䂨指出血灌口得甦以延旬日之命李在簡議置之趙尙鎭李喆模議給復李性源蔡濟恭議置之敎以食物江華朴尙燁妻田氏其夫病死大慟幾絕及其襲斂仍臥屍傍哀號三日終至滅性鄭昌順議給復金魯淳議旌閭申思運李性源蔡濟恭議置之敎以給復別判付秩大丘黃漢淸家貧無以爲養剃髮托沙門持瓢乞適口之味供母不絕及還俗行乞得錢願贖其死父賤役主曰父已死贖之何爲答曰父之遺恨遂懷其券哭焚墓前母歿居廬終喪乞米作飯以供朝夕之奠李在簡趙尙鎭李喆模李性源蔡濟恭竝議之置敎以行誼卓異特給食物北部李翂父病嘗糞焚香祝天三斷其指得延十一朔之壽還復加劇割左股及遭喪勺水不入口者三日朝夕拜墓雖寒暑風雨不廢啜稷粥以終三年李在簡金魯淳申思運李性源蔡濟恭竝議置之敎以給食物果川元重煥妻李氏深夜理綿之際燈火自墜頃刻烈熖四面環燒李氏抱出其姑於烟熖之中火及家廟則冒烟熖抱出神主遍身灼爛而死鄭昌順金魯淳申思運李性源蔡濟恭竝議置之敎以事蹟卓然特給食物慶州權復興妻柳氏其夫當壬辰之亂赴戰而死李氏卽率家丁往尋夫屍終莫之得乃以衣領招魂歸殯仍處置家事曰夫死鋒鏑不能尋屍是吾窮天之罪也使我合葬魂柩之傍以遂平日同穴之願言訖不復開口絕食九日而自絕鄭昌順金魯淳申思運李性源蔡濟恭竝議置之敎以事蹟卓然不可以久遠已之令本官訪其後孫題給食物而今始請褒委折亦令道伯探問如有公私文字十分可據者來頭歲首抄啓措語狀聞事分付